Fageråsbakken

Fageråsbakken er en hoppbakke i Mo i Rana i Nordland. Bakken er eid av Mo Skilag, og ligger i Langneset, i bydelen Fageråsen på sørsiden av Mo sentrum. Bakken har K-punkt 90 meter og bakkestørrelse 100 meter. Bakkerekorden er 109,5 meter, satt av Isak Andreas Langmo i 2023.

 Historie 
Fageråsbakken har vært arena for NM i spesielt hopp fem ganger: 1938, 1957, 1967 (normalbakke), 1983 (normalbakke) og 1997 (normalbakke og lagkonkurranse). Til og med 1964 ble NM bare arrangert som normalbakkerenn. I  1959  gikk det første rennet  i  Den norske hoppuka i Fageråsbakken, der Veikko «Viki» Kankkonen vant foran Anders Woldseth fra Stavne IF. Dette var også DDR-hopperen Helmuth Recknagels eneste  besøk i Fageråsen. Han var ubeskjeden nok til å flytte bakkerekorden til 79,5 meter. Bakken har også vært arena for B-verdenscup i kombinert i 2001 og 2006, jr. NM for hopp og kombinert i 2003 og 2014, i tillegg har bakken vært arena for en rekke norgescuprenn. 
Byggingen av Fageråsbakken startet høsten 1925, og innvielsesrennet ble arrangert 7. februar 1926. Under fylkesrennet tre uker senere satte Magne Brandt fra IL Malm i Sulitjelma bakkerekord med 59 meter. Kristian Bjørnli fra Misvær IL  hadde to fine hopp på 45 og 55 m. Han vinner kombinertklassen og den oppsatte jubileumspokalen. Videre forbedringer av bakken ble gjort til og med 1928, og også foran Hovedrennet for Nord-Norge i 1935 og Norgesmesterskapet på ski 1938. Blant dem som ga økonomisk støtte til ombyggingen i 1937/38 var blant annet Nordlændingernes Forening i Oslo, og Ski og fotballklubben Glimt i Bodø.

Den tyske hoppbakkekonstruktøren Heini Klopfer nykonstruerte Fageråsbakken da den ble ombygd foran NM i 1957. En mindre utgraving i overgangen til sletta ble gjort foran NM i 1967. Nye ombygginger og modernisering av bakken og infrastrukturen i anlegget fulgte foran NM i 1983 og 1997.

I januar 2002 raste unnarennet i Fageråsbakken ut under en flom. Bakken ble imidlertid bygd opp igjen. Vinteren 2010/11 holdt eieren Mo Skilag Fageråsbakken stengt, fordi klubben ikke hadde ressurser til å drive den. Det er heller ingen aktive hoppere igjen i klubben. 

Det finnes planer om å utvide anlegget med flere mindre bakker, og i juni 2018 ble en plan om utvidelse av anlegget med fire nye bakker, samt oppgradering av K90-bakken, lagt ut for høring og offentlig ettersyn. Dermed vil hoppanlegget bestå av totalt fem bakker, med størrelse K10, K20, K45, K70 og en utvidelse av K90-bakken til K95, hvorav alle unntatt K10 også vil bli plastlagt. Ifølge planen vil det også bygges skitrekk der det er nødvendig, samt erverves utstyr for blant annet produksjon av kunstig snø. 

Den 24. september 2022 ble det avduket en statue ved Fageråsbakken av kombinertløperen Tom Sandberg i et skihoppsvev. Statuen er laget av billedhuggeren Bjørn Sørvang Hansen.

På Båsmoen i Rana har Bossmo & Ytteren IL hoppanlegget Munklia med mindre hoppbakker, den største K60.

Anlegget kan brukes helårsvis, siden de fleste bakkene som nevnt er belagt med plaststoff. 

 Viktige renn 
 Den norske hoppuka 
 År Vinner Andre Tredje 11. mars 1959    Veikko Kankkonen  Anders Woldseth  Torbjørn Yggeseth Otto Leodolter

 NM, spesielt hopp 
 År Type renn Vinner  Andre Tredje 1938 NM Reidar Andersen Arnholdt Kongsgård Rudolf Kojan 1957 NM Halvor Næs Kjell Kopstad Arnfinn Bergmann 1967 NM, normalbakke Bent Tomtum Lars Grini Ingolf Mork 1983 NM, normalbakke Per Bergerud Olav Hansson Ole Bremseth 1997 NM, normalbakke Espen Bredesen Arve Vorvik Sturle Holseter 1997 NM, lagkonkurranse Sør-Trøndelag
Roar LjøkelsøyHåvard LieStein Henrik TuffArve Vorvik Oslo
Henning WoldEgil GrønnKent JohanssenEspen Bredesen Buskerud
Odd Vegard KniveSigurd PettersenFrode HåreSturle Holseter

 Referanser 

 Kilder 

  Fageråsbakken hos Skisprungschanzen
  All time results (PDF) hos Skisprungschanzen

Kategori:Hoppbakker i Norge
Kategori:Skianlegg i Nordland
Kategori:Sport i Rana
Kategori:Etableringer i 1925
Kategori:Byggverk i Rana